Stappers op Tafelberg beroof, vasgebindArgieffoto Vier mans is in hegtenis geneem nadat hulle na bewering Donderdagoggend ŉ groep stappers op Tafelberg oorval en beroof het. Drie stappers het in die noordelike deel van die berg gestap toe hulle deur vier mans oorval is. Hulle is glo tydens die aanval vasgebind. Janine Raftopoulos, woordvoerder van SANParke, het gesê veldwagters het in samewerking met die polisie vier verdagtes vasgetrek. Die slagoffers het ŉ saak by die Kaapstad-Sentraal‑polisiekantoor aanhangig gemaak. Hulle het daar ook die verdagtes uitgeken wat van die klere aangehad het wat tydens die voorval gesteel is. Raftopoulos kon bevestig twee van die stappers is mans, maar kon nie die geslag van die derde stapper bevestig nie. Sy het gesê meer besonderhede sal later bekend gemaak word.